b'\n_START_ARTICLE_\nOperaatio Shakti\n_START_PARAGRAPH_\nOperaatio Shakti, koodinimelt\xc3\xa4\xc3\xa4n Pokhran-II oli Intian toukokuussa 1998 suorittama ydinkoesarja, jossa se kokeili ydinasettaan._NEWLINE_Intia oli jo 1974 tehnyt maan alla "Hymyilev\xc3\xa4 Buddha" nimisen ydinkokeen, jonka voima saattoi olla 2 kilotonnia. Intialla tiedettiin pitk\xc3\xa4\xc3\xa4n olevan ydinaseita. Intian armeija ja ydintutkijat r\xc3\xa4j\xc3\xa4yttiv\xc3\xa4t 11. toukokuuta 1998 Luoteis-Intiassa Rajasthanin osavaltiossa Tharin autiomaassa Pokhranin alueella maan sis\xc3\xa4ss\xc3\xa4 yht\xc3\xa4 aikaa kolme ydinlatausta, joista ensimm\xc3\xa4isen voima lienee 25\xe2\x80\x9330 kilotonnia, toisen 12 kilotonnia ja kolmannen alle kilotonnin verran. Armeija r\xc3\xa4j\xc3\xa4ytti viel\xc3\xa4 pari hyvin pient\xc3\xa4 latausta hyvin l\xc3\xa4hell\xc3\xa4 maan pintaa 13. toukokuuta. Intian tekem\xc3\xa4t ydinkokeet eiv\xc3\xa4t liene menneen t\xc3\xa4ysin piirustusten mukaan, sill\xc3\xa4 ainakaan ensimm\xc3\xa4inen koe ei ollut yht\xc3\xa4 voimakas kuin oli suunniteltu. Ensimm\xc3\xa4inen koe oli jonkinlainen vetypommi, ja toinen tavanomainen plutoniumpohjainen fissiopommi. Pokhranin kokeet m\xc3\xa4\xc3\xa4r\xc3\xa4si teht\xc3\xa4v\xc3\xa4ksi Intian kansallismielisen BJP-puolueen vet\xc3\xa4m\xc3\xa4n hallituksen p\xc3\xa4\xc3\xa4ministeri Atal Bihari Vajpayee, koska halusi Intian julistautuvan avoimesti ydinasevallaksi turvallisuuspoliittisista syist\xc3\xa4. Vajpayeen mielest\xc3\xa4 Kiina uhkasi Intiaa ydinaseellaan. Koesarjan j\xc3\xa4lkeen Intian Vajpayee julisti 14. toukokuuta 1998 Intian olevan ydinasevaltio, ja ett\xc3\xa4 Intia pystyy rakentamaan vetypomminkin, ja ettei Intia tule koskaan k\xc3\xa4ytt\xc3\xa4m\xc3\xa4\xc3\xa4n ydinaseita ensin._NEWLINE_Pakistan vastasi Intian koesarjaan omalla koesarjallaan. Intian koesarja her\xc3\xa4tti vastalauseita maailmalla ja Intia sai kokeiden takia kansainv\xc3\xa4lisi\xc3\xa4 pakotteita. 2000-luvun alussa Intian ja Pakistanin v\xc3\xa4lit kiristyiv\xc3\xa4t pariksi vuodeksi \xc3\xa4\xc3\xa4rimmilleen, ja maiden v\xc3\xa4lisess\xc3\xa4 kiivaassa sanaharkassa puhuttiin avoimesti ydinsodan mahdollisuudesta.\n_START_SECTION_\nOperaatio Shaktin johtajat\n_START_PARAGRAPH_\nKoodinimell\xc3\xa4 Pokhran II-kulkeneet ydinkokeet m\xc3\xa4\xc3\xa4r\xc3\xa4si Intian kansallismielisen BJP-vetoisen hallituksen johtaja Atal Bihari Vajpayee. Voimakkaasti kansallismielinen Intian kansanpuolue BJP oli noussut hallitukseen parllamenttivaaleissa helmikuussa 1998. Puolustusministerin\xc3\xa4 toimi George Fernandes. Operaatio Shaktia johtivat silloinen puolustusvoimien tutkimuslaitoksen DRDO:n johtaja tohtori Abdul Kalam ja atomienergiakomission johtaja Rajagopala Chidambaram. Kokeiden valmistelut teki k\xc3\xa4yt\xc3\xa4nn\xc3\xb6ss\xc3\xa4 Bhabhan ydintutkimuskeskus BARC. Satinder Kumar Sikka johti vetypommin kehityst\xc3\xa4. Maaliskuun puolenv\xc3\xa4lin j\xc3\xa4lkeen Vajpayee tapasi Kalamia ja Chidambaramia muutamaan otteeseen m\xc3\xa4\xc3\xa4r\xc3\xa4ten alussa n\xc3\xa4it\xc3\xa4 valmistelamaan ydinkokeita saatuaan tietoa ydinohjelman nykytilasta. 6. huhtikuuta Pakistan koelaukaisi uuden 1500 km kantavan Ghauri-ohjuksen, joka lis\xc3\xa4si Intian halua julistautua avoimesti ydinasevallaksi. _NEWLINE_Kaiken lis\xc3\xa4ksi Pakistan joka oli jo aiemmin vihjannut ydinkokeen mahdollisuudesta, ilmoitti Abdul Khadeer khanin suulla 15. huhtikuuta 1998 urdunkieliselle Ausaf-lehdelle ett\xc3\xa4 Pakistan on valmis ydinkokeisiin poliittisen p\xc3\xa4\xc3\xa4t\xc3\xb6ksen tullessa._NEWLINE_Kokeiltavat ydinr\xc3\xa4j\xc3\xa4hteet lastattiin nelj\xc3\xa4\xc3\xa4n armeijan kuorma-autoon jotka ajoivat Mumbain Bhabhan ydintutkimuslaitoksen BARC:in ovesta ulos 1. maaliskuuta 1998._NEWLINE_Kuorma-autot kuljettivat ydinaseet Mumbain lentokent\xc3\xa4lle, josta AN-32 kone vei ne Jaisalmerin lentokent\xc3\xa4lle, josta nelj\xc3\xa4 armeijan kuorma-autoa ajoi ydinr\xc3\xa4j\xc3\xa4hteet Pokhranin koealueelle.\n_START_SECTION_\nSeuraukset\n_START_PARAGRAPH_\nIntia teki ydinkokeensa, koska Intiassa oli joissakin piireiss\xc3\xa4 60-luvulta alkaen pel\xc3\xa4tty Kiinan ydinaseita. Intia ja Kiina olivat k\xc3\xa4yneet lyhyen sodan vuonna 1962. Ydinaseellinen Intia oli poliittisesti merkitt\xc3\xa4v\xc3\xa4mpi tekij\xc3\xa4 kuin ydinaseeton Intia. Intian lehdiss\xc3\xa4 ylistettiin laajalti maan ydinkoetta. Varsinkin kaupunkien keskiluokka tuki ydinaseita ja kaduilla tervehdittiin ilojuhlin ydinkokeita, mutta kriittiset tahot Intiassakin katsoivat Intian ydinkokeen tekev\xc3\xa4n maanosasta turvattomamman. Vajpayee sanoi, ett\xc3\xa4 viimeisen 2500 vuoden aikana Intiaan oli hy\xc3\xb6k\xc3\xa4tty monta kertaa, muttei maa itse ollut hy\xc3\xb6k\xc3\xa4nnyt koskaan. T\xc3\xa4m\xc3\xa4n logiikan mukaan Intia ei tulisi k\xc3\xa4ytt\xc3\xa4m\xc3\xa4\xc3\xa4n ydinaseita ensin._NEWLINE_Toki Intiassa oli k\xc3\xa4yty sis\xc3\xa4isi\xc3\xa4 sotia. Intian tehty\xc3\xa4 kokeensa Pakistanin p\xc3\xa4\xc3\xa4ministeri Auyb Khan sanoi Pakistanin kokeilevan omia ydinaseitaan, jotta tasapaino Intian kanssa s\xc3\xa4ilyisi alueen kilpavarustelussa. 91% kannatti India Today-lehden kyselyn mukaan Intian ydinkokeita. Pakistanissakin juhlittiin ydinkokeita. Yhdysvallat oli pettynyt Intian kokeisiin ja asetti Intialle talouspakotteita, pys\xc3\xa4ytti kaupan ja mik\xc3\xa4 paljon pahempaa Intian kannalta, j\xc3\xa4\xc3\xa4dytti lainat. Kiinalaisten mukaan Intian ydinase vaarantaa alueen rauhaa ja vakautta ja alentaa alueen turvallisuustilannetta. 27.5 Intia halusi neuvotella Pakistanin kanssa ydinaseiden ensik\xc3\xa4yt\xc3\xb6n kielt\xc3\xa4v\xc3\xa4st\xc3\xa4 sopimuksesta. 28. toukokuuta 1998 Pakistan r\xc3\xa4j\xc3\xa4ytti oman ilmoituksensa mukaan viisi ydinlatausta Chagain kukkuloilla. YK vaati molemmilta valtioilta lupauksen ettei uusia ydinkokeita tehd\xc3\xa4, mutta Pakistan kokeili ydinlatauksia viel\xc3\xa4 30. toukokuuta. Ydinaseet ovat t\xc3\xa4m\xc3\xa4n j\xc3\xa4lkeen olleet politiikassa mukana, ja molemmat maat ovat kehitelleet niille yh\xc3\xa4 pidemm\xc3\xa4lle kantavia ohjuksia. Jotkut v\xc3\xa4itt\xc3\xa4v\xc3\xa4t Intian tehneen ydinkokeet sis\xc3\xa4poliittisista syist\xc3\xa4, jotta hallitus vaikuttaisi voimakkaalta kansan silmiss\xc3\xa4 ja pysyisi pystyss\xc3\xa4. 2000-luvun alussa Intian ja Pakistanin kiivaassa sanaharkassa puhuttiin avoimesti ydinsodan mahdollisuudesta. Maiden v\xc3\xa4lit kiristyiv\xc3\xa4t sodan partaalle, kun_NEWLINE_Intiassa tapahtui Pakistanista kotoisin olevien terroristien tekem\xc3\xa4 suuri pommi-isku._NEWLINE_Pommi-iskut huipentuivat Intian parlamentissa tapahtuneeseen terrori-iskuun 13. joulukuuta 2001, ja molemmat maat keskittiv\xc3\xa4t t\xc3\xa4n\xc3\xa4 vuonna suuren m\xc3\xa4\xc3\xa4r\xc3\xa4n joukkoja toistensa rajalle._NEWLINE_Intian p\xc3\xa4\xc3\xa4ministeri George Fernandes sanoi 2003, ett\xc3\xa4 Intiassa saattaa r\xc3\xa4j\xc3\xa4ht\xc3\xa4\xc3\xa4 pommi tai kaksi, mutta jos Intia vastaa iskuihin, Pakistan lakkaa olemasta_NEWLINE_Maiden v\xc3\xa4lit lientyiv\xc3\xa4t seuraavana vuonna, mutta kiristyiv\xc3\xa4t taas 2008 Mumbaissa tapahtuneen terrori-iskun takia.'